stanford-oval/wikipedia huggingface dataset:
ProcessWire
Erikoispiirteitä > Esitystapa

Mikäli tiettyä sivupohjaa hyödyntävien sivujen halutaan myös olevan selaimen avulla tarkasteltavissa, voidaan niihin liittää sivupohjan tiedosto ("Template file"), joka määrittää, miten kyseisen sivupohjan omaavat sivut loppukäyttäjälle näytetään.
Mikäli sivupohjaan ei liity tiedostoa (oletuksena näin on esimerkiksi käyttäjien ja oikeuksien osalta), sen omaavat sivut eivät ole suoraan selaimen kautta tarkasteltavissa. Tällöin niihin liittyvään osoitteeseen siirtyminen palauttaa joko 404-virhesivun, ohjaa kirjautumisnäkymään, tai näyttää käyttäjälle määrätyn muun sivun sisällön. Toiminta tällaisessa tilanteessa on sivuston ylläpitäjien määriteltävissä sivupohjakohtaisesti.
Sivujen esitystavan osalta ProcessWire eroaa olennaisesti esimerkiksi WordPress-järjestelmästä: lähtökohtaisesti se ei tuota  merkkausta, ja sivuston toteuttajan tehtävänä onkin määritellä, miten ProcessWiren avulla tuotetut sisällöt esitetään. Tämä mahdollistaa sekä sivuston rakenteen ja ulkoasun vapaan mukautuksen, tarvittaessa myös esimerkiksi sisältösivujen esittämisen tavanomaisten web-sivujen sijaan vaikkapa RSS-syötteinä tai XML-dokumentteina.
Tyypillisten web-sivuston osioiden tai elementtien, kuten valikoiden ja lomakkeiden, luontiin voidaan hyödyntää erikseen asennettavia Markup- eli merkkausmoduuleita.
Ominaisuuksia

jQuery-vaikutteinen helppokäyttöinen (sisäinen) API mahdollistaa järjestelmään syötettyjen sivujen ja muiden sisältöjen noutamisen, käsittelyn, tallentamisen, sekä poistamisen.
Ylläpitonäkymän kautta (tai vaihtoehtoisesti ohjelmallisesti API:n avulla) luotavat tietokentät, joiden määrää ei ole rajoitettu ja joista jokainen voi liittyä yhteen tai useampaan sivuun tarpeen mukaan (kenttien uudelleenkäyttäminen.)
Modulaarinen rakenne — jopa ProcessWiren sisäänrakennetun sisällönhallintajärjestelmän toiminnot on toteutettu ProcessWire-ohjelmistokehyksen päälle asennettujen sovellusmoduulien avulla.
Sivupohjien toteuttamisessa hyödynnetään PHP-kieltä oman mallinejärjestelmän sijaan. Kolmannen osapuolen moduulien avulla tarjolla on kuitenkin tuki esimerkiksi Twig- ja Smarty -mallinejärjestelmille.
Sivuston oikeuksien hallinnointi on toteutettu sivupohjien tasolla roolipohjaisesti. Lisäksi oikeudet periytyvät puurakenteessa alaspäin, ellei seuraaviin sivuihin liittyvillä sivupohjilla ole omia oikeusasetuksia.
Mahdollisuus ylläpitää useita sivustoja sekä verkkotunnuksia yhden julkaisujärjestelmäasennuksen avulla.
Hallintaosion osoitteen vaihtaminen ja koko hallintaosion ulkoasun sekä rakenteen muokkaaminen tai korvaaminen jollain valmiista vaihtoehdoista (Arkistoitu – Internet Archive).
Mahdollisuus sivujen välisten relaatioiden — eli liitosten — luomiseen Sivu-tyyppisiä tietokenttiä hyödyntäen.
Sisäänrakennettu tuki monikielisille sivustoille .
Aiheesta muualla

ProcessWiren virallinen sivusto (englanniksi)
ProcessWire GitHub-palvelussa (englanniksi)
Projektin esittely ja tilastoja Open Hub -palvelussa (englanniksi)
Esittely socPub-sivustolla (englanniksi)
Version 2.1 julkaisutiedote CMS Critic -sivustolla (englanniksi)
Esittely Tyssen Design -suunnittelutoimiston blogissa (englanniksi)
Lauri Tuohimaa

Tuohimaa (vasemmalla) lavalla Charonin kanssa vuonna 2006.
Lauri Tapio Tuohimaa (s. 25. tammikuuta 1979 Oulu) on suomalainen muusikko, joka on Kiimingissä vuonna 1994 perustetun Embrazen alkuperäinen laulaja, kitaristi, säveltäjä ja sanoittaja. Tuohimaa on soittanut kitaraa myös Maple Cross -yhtyeen riveissä, raahelaisessa Charonissa sekä For My Pain... -yhtyeessä. Vuodesta 2014 Tuohimaa on luotsannut omaa nimeään kantavaa Tuohimaa-yhtyettä, jonka ensimmäinen albumi Lähellä totuutta julkaistiin syyskuussa 2015. Ennen yhtyeen perustamista Tuohimaa oli tehnyt aikaisemmin musiikkia suomeksi Haavat-projektin nimissä sekä yhden promolevyn muodossa.
Lisäksi Tuohimaa on tehnyt kappaleita jonkin verran myös muille artisteille, esimerkiksi Juha Alvarille hän on tehnyt kaksi sävellystä. Sanat ja sävel – Lappian lauluntekijät -nimiselle kokoelmalevylle Tuohimaa on tehnyt kappaleet ”Minä tiedän sinä palaat” ja ”Ootko onnellinen” (jälkimmäisen sanoitus on Saija Kojon käsialaa). Tuohimaa on tehnyt myös keikkoja Tervettä Tavaraa -nimisen coveryhtyeen nimissä, duona sekä soolona. Tuohimaa on levyttänyt vuonna 2014 Jussi Rasinkankaan ja Mikko Karjalaisen kappaleen ”Taivaasta pudonnut”.
Koulutukseltaan Tuohimaa on äänisuunnittelija, joten hän on suunnitellut ääniä erilaisiin tanssi- ja teatteriesityksiin. Tuohimaa on tehnyt yhteistyötä koreografi Satu Tuomiston kanssa ja esiintynyt Vimmaa-teoksen kanssa Suomessa, Ruotsissa, Saksassa, Etelä-Koreassa ja Kolumbiassa. Lisäksi Tuohimaa on ollut näyttelijänä muun muassa Ihan tuuliajolla -rockmusikaalissa Tampereella, missä oli mukana myös entinen yhtyetoveri Charonin ajoilta Juha-Pekka Leppäluoto.
Syksystä 2020 lähtien Lauri on muusikkouran ohella toiminut rekkakuskina maanrakennusalalla sillä hän aloitti kuljettajantutkinnon OSAO:ssa vuonna 2019.
Vuonna 2024 Lauri Tuohimaa perusti uuden duon Ida Teerin kanssa nimeltään Teeri&Tuohimaa joka on julkaissut muutaman singlen .
Aiheesta muualla

Tuohimaa
| n k Charon |
| --- | --- |
 Teemu Hautamäki  Antti Karihtala  Juha-Pekka Leppäluoto  Lauri Tuohimaa   Jasse Hast  Pasi Sipilä 
Studioalbumit:  Sorrowburn  Tearstained  Downhearted  The Dying Daylights  Songs for the Sinners 
Kokoelmat:  A-sides, B-sides & Suicides 
Singlet:  ”Little Angel”  ”In Trust of No One”  ”Religious/Delicious”  ”Ride on Tears”  ”Colder”  ”The Cure” 
| n k For My Pain> .. |
| --- | --- |
 Juha Kylmänen  Marco Sneck  Lauri Tuohimaa  Olli-Pekka Törrö  Altti Veteläinen  Ari-Matti Pohjola   Tuomas Holopainen  Petri Sankala 
Studioalbumit:  Fallen 
Singlet:  ”Killing Romance” 
| Auktoriteettitunnisteet  |
| --- | --- |
Taiteenala:  MusicBrainz 2 
Muut:  Europeana
Punainen moskeija

Punainen moskeija eli Lal Masjid.
Punainen moskeija ( eli Lal Masjid, urduksi ‏لال مسج‎) on deobandi-sunnilainen moskeija Pakistanissa lähellä maan pääkaupungin Islamabadin keskustaa. Heinäkuussa 2007 se nousi uutisaiheeksi kautta maailman, kun rakennusta hallinnoivien  radikaalien muslimiopiskelijoiden ja Pakistanin asevoimien välillä puhkesi piiritystilanteeksi muodostunut aseellinen yhteenotto.
Islamabad satelliittikuvassa. Punaisen moskeijan sijainti merkitty punaisella ympyrällä.
Moskeijan yhteydessä toimii naisten ja tyttöjen Jamia Hafsa -koraanikoulu. Miesten ja poikien Jamia Faridia -koraanikoulu sijaitsee muutaman minuutin ajomatkan päässä. Yhteensä opiskelijoita moskeijan kouluissa on 10 000. Punainen moskeija on Pakistanissa radikaalin islamin keskus. Nimi Punainen moskeija juontuu moskeijan punaisista muureista. Moskeija perustettiin vuonna 1965.
Punainen moskeija on Islamabadin toiseksi suurin moskeija. Se sijaitsee noin kahden kilometrin päässä Pakistanin parlamenttitalosta ja korkeimmasta oikeudesta. Puolen kilometrin päässä moskeijasta sijaitsee Pakistanin hallituksen uskonnollisten asioiden ministeriö. Moskeijaan mahtuu samanaikaisesti 4 000 rukoilijaa. Moskeijan yhteydessä olevassa koraanikoulussa opiskelee 4 300 opiskelijaa, joista moni asuu paikan päällä. Opiskelijat nukkuvat luokkahuoneissa. Moskeijan lähellä sijaitsevassa miesten ja poikien koraanikoulussa on 5 000 opiskelijaa.
Historia

Moskeijan perustajalla maulana Muhammad Abdullah Shaheedilla oli läheinen suhde maan sotilasdiktaattori kenraali Zia ul-Haqiin ja tiedustelupalveluun. Neuvostoliiton joukkojen sotiessa Afganistanissa, moskeijassa rekrytoitiin ja koulutettiin mujahideeneja taistelemaan neuvostojoukkoja vastaan.
Kun  Muhammad Abdullah Ghazi murhattiin 1998, hänen poikansa Abdul Aaziz Ghazi ja Abdul Rashid Ghazi ottivat moskeijan hoitoonsa.
Moskeijalla on ollut pitkän aikaa yhteyksiä ääri-islamilaisiin terroristijärjestöihin, ja se vastustaa Pervez Musharrafin hallintoa, joka on tehnyt yhteistyötä länsimaiden kanssa. Moskeijan radikaalit kannattavat myös islamilaisen šaria-lain ottamista käyttöön ja ovat soveltaneet sitä oman käden oikeuden kautta lähialueen asukkaisiin.
Moskeijan piiritys 2007

Hallituksen joukkojen ja moskeijan radikaaliopiskelijoiden välillä puhkesi 3. heinäkuuta 2007 aseellinen yhteenotto, jossa sai surmansa yli 20 henkeä. Tilanne johti moskeijan viikon mittaiseen piiritykseen.
Maulana Abdul Aziz pidätettiin 4. heinäkuuta 2007, kun hän yritti paeta naamioituneena naisten burkaan. Tällöin poliisi kertoi nostavansa kumpaakin moskeijan johtajaa vastaan terrorismi- ja murhasyytteet.
Abdul Rashid Ghazi sai surmansa hallituksen hyökättyä moskeijaan 10. heinäkuuta 2007.
Operaatio päättyi 11. heinäkuuta klo 4 aamuyöllä. Arviot taisteluissa kuolleista vaihtelevat. Pakistanin hallituslähteiden mukaan kuolleita oli 75. Erään tiedustelupalvelun epävirallisen arvion mukaan puhuttiin moskeijasta poistetun 286 ruumista.
Lehdistön mukaan paikalle oli tilattu 800 ruumisliinaa ja kuolleille avattu kaksi uutta hautausmaata.
Piiritys jäi pienelle huomiolle länsimaissa, mutta oli suuri uutinen Kiinassa. Moskeijassa oli opiskellut runsaasti uiguureita ja Kiinan hallitus oli protestoinut asiasta Pakistanille. Uskottiin koko tapahtuman olleen seurausta Kiinan painostuksesta ja operaation jälkeen radikaali-islamistit ryhtyivät kostoiskuihin kiinalaisia vastaan.
Maulana Aziz vapautettiin takuita vastaan 2009 ja vuonna 2013 kaikki häntä vastaan nostetut syytteet kumottiin. Vapauduttuaan hän puhui uhmakkaasti hallitusta vastaan: "Nyt islam ei jää Swatiin, vaan leviää ympäri maailman."
Myöhemmin hän sai aseman Pakistanin ja talibanin välisissä neuvotteluissa ja 2014 hän ilmaisi tukensa Abu Bakar al-Baghdadin perustamalle kalifaatille Irakissa ja Syyriassa.
Tetrapropyyliammoniumperrutenaatti

| Tetrapropyyliammoniumperrutenaatti |
| --- | --- |

Tunnisteet
CAS-numero:  114615-82-6
Ominaisuudet
Molekyylikaava:  C12H28NRuO4
Moolimassa:  351,424
Ulkomuoto:  Tummanvihreä kiteinen aine
Sulamispiste:  165 °C (hajoaa)
Tetrapropyyliammoniumperrutenaatti eli TPAP (C12H28NRuO4) on tetrapropyyliammonium- ja perrutenaatti-ionien muodostama ioniyhdiste. Tätä ruteniumin yhdistettä käytetään orgaanisen kemian synteeseissä mietona ja selektiivisenä hapettimena.
Ominaisuudet ja käyttö

Huoneenlämpötilassa tetrapropyyliammoniumperrutenaatti on huoneenlämpötilassa tummanvihreää kiteistä ainetta. Suurikokoisen tetrapropyyliammoniumkationin vuoksi yhdiste liukenee moniin orgaanisiin liuottimiin kuten dikloorimetaaniin ja asetonitriiliin. Kuumennettaessa yhdiste hajoaa. Tetrapropyyliammoniumperrutenaatti on mieto ja selektiivinen hapetin. Se hapettaa muun muassa primääriset alkoholit aldehydeiksi, sekundääriset alkoholit ketoneiksi, sekä primäärisen että sekundäärisen alkoholiryhmän sisältävät diolit ja laktolit laktoneiksi ja 1,2-diolit hajoavat. Reagenssi on selektiivinen ja tavanomaisesti reagoimaan herkät ryhmät kuten epoksidit tai alkeenit eivät reagoi. Hapettimena reaktiossa toimii perrutenaatti-ioni, joka reagoi alkoholiryhmän kanssa perrutenaattiesteriksi, joka hajoaa muodostaen karbonyyliryhmän ja rutenium pelkistyy hapetusluvulle +V.
Tetrapropyyliammoniumperrutenaatti on kallis reagenssi. Tämän vuoksi sitä käytetään hapettimena vain pieniä katalyyttisiä määriä ja ko-hapettimena käytetään N-metyylimorfoliini-N-oksidia, joka hapettaa pelkistyneen ruteniumin takaisin perrutenaatti-ioniksi.
Terapsidit

| Terapsidit |
| --- | --- |
 Sauroctonusin luuranko (Gorgonopsia)
 permikausi–nykyaika (holoseeni) (muut kuin nisäkkäät: permikausi–liitukausi) 269–0 Ma (mahdollisesti jo noin 280 Ma*)  PreЄ Є O S D C P T J K Pg N      
Tieteellinen luokittelu
Domeeni::  Aitotumaiset Eucarya
Kunta::  Eläinkunta Animalia
Pääjakso::  Selkäjänteiset Chordata
Alajakso::  Selkärankaiset Vertebrata
Kladi::  Synapsidit Synapsida
Kladi::  Sphenacodontia
Lahko::  Terapsidit  Therapsida  Broom, 1905
Alaryhmät
 ?†Tetraceratops  †Raranimus  †Biarmosuchia  †Dinocephalia  †Anomodontia  Theriodontia Cynodontia  †Gorgonopsia  †Therocephalia 
Katso myös
   Terapsidit Wikispeciesissä   Terapsidit Commonsissa 
Infobox OKNimi-testi OK: 
Terapsidit (Therapsida) on selkärankaisten eläinten kladi, joka käsittää nisäkkäät ja niiden lähimmät sukupuuttoon kuolleet sukulaiskladit. Sukupuuttoon kuolleita terapsidikladeja ovat muiden muassa dikynodontit ja Dinocephalia-alalahko.
Terapsidit on aikaisemmin luettu toiseksi synapsidien lahkoista. Nykyään toista näistä lahkoista – nimeltään Pelycosauria – ei enää käytetä taksonina, vaan vain epävirallisena ”pelykosauri”-nimenä. Tämä johtuu siitä, että se ei ole luonnollinen, vaan parafyleettinen ryhmä, joka käsittää kaikki synapsidit, jotka eivät kuulu terapsideihin.
Terapsidit korvasivat muut synapsidit keskisen permikauden aikana noin 269 miljoonaa vuotta sitten. Niiden valtakausi kesti keskiselle triaskaudelle asti. Sen jälkeen (noin 245–216 milj. v. sitten) alkoi Archosauromorpha-matelijoiden kuten krokotiilien varhaisten sukulaisten ja dinosaurusten vuoro vallita suurimpina maaeläiminä. Terapsidit nousivat nisäkkäinä uudelleen hallitsevaan asemaan kenotsooisella maailmankaudella noin 65 milj. v. sitten.
Varhaisia varsinaisiin nisäkkäisiin kuulumattomia terapsideja kutsuttiin aiemmin ”nisäkäsmäisiksi matelijoiksi” tai ”nisäkäsliskoiksi”. Ne ovat kuitenkin läheisempää sukua nisäkkäille kuin matelijoille. Aiemmin terapsideilla tarkoitettiin vain nisäkkäitä edeltäneitä muotoja, mutta nykyisin eliöiden luokittelussa käytettävä fylogeneettinen systematiikka nimeää vain kladeja eli eliöryhmiä, joihin kuuluvat kantamuoto ja sen kaikki jälkeläiset. Tästä syystä nisäkkäät luetaan terapsideihin, tarkemmin kynodontteihin esivanhempiensa tapaan.
Bauria (Therocephalia)
Australobarbarus (Anomodontia, Dicynodontia)
Raranimus
Lemurosaurus (Biarmosuchia, Burnetiamorpha)
Oligokyphus (Cynodontia, Tritylodontidae)
Rubidgea (Gorgonopsia)
Tiarajudens (Anomodontia, Anomocephaloidea)
Ulemosaurus (Dinocephalia, Tapinocephalidae)
Piirteet

Terapsidit eroavat varhaisemmista synapsideista siten, että niillä on vahvemmat leukalihakset ja hampaisto, jossa usein erottuvat erilaistuneet etu-, kulma- ja poskihampaat. Terapsidien jalat ovat myös sijoittuneet enemmän vartalon alle kuin varhaisemmilla synapsideilla, joiden jalat olivat ruumiin sivuilla.
Tutkimuksen historia

Ensimmäiset nisäkkäitä varhaisemmat terapsidit kuvattiin tieteelle jo 1800-luvun alkupuolella Venäjältä ja Etelä-Afrikasta löydettyjen fossiilien perusteella. Sittemmin varhaisten terapsidien fossiileja on löydetty myös muualta, kuten Kiinasta, Etelä-Amerikasta, Etelämantereelta sekä Pohjois-Amerikasta.
Tutkimuksen historia > 1900-luku

1900-luvun alun terapsiditutkimusta tekivät pääasiassa Robert Broom ja D. M. S. Watson. Vuonna 1902 Broom päätteli, että Owenin vuonna 1876 nimeämä lahko Theriodontia ei ollut sopiva ryhmitys, koska Owen ja myöhemmin myös Seeley olivat tutkineet lähinnä sirpaleisia jäänteitä. Paremmin säilyneet fossiilit ja niiden eroavaisuudet saivat Broomin tuntemaan tarvetta jakaa Theriodontiaan luokitellut muodot lahkoihin Therocephalia ja Cynodontia (kynodontit), joista kynodontit olivat nisäkäsmäisempiä. Termi Cynodontia oli jo Owenin itsensä aikaisemmin (1860) nimeämä, mutta myöhemmin hän ilmeisesti suosi nimeä Theriodontia. Broom antoi terapsideille yhteisen tieteellisen nimen Therapsida vuonna 1905. Broom totesi vuonna 1913, että vaikka Pareiasaurian raajojen rakenteessa oli terapsideille tyypillisiä piirteitä, olivat ne todennäköisesti konvergentin evoluution tuotetta. Hän esitti myös, että ”Cotylosauria” olisi matelijoiden, ”pelykosaurien” ja terapsidien yhteinen kantaryhmä.
D.M.S. Watson ja Alfred S. Romer jakoivat kaikki terapsidit vuonna 1956 Owenin aikaisemmin perustamien nimien Anomodontia ja Theriodontia alle. He luokittelivat esimerkiksi Dinocephalian, dikynodontit ja Venyukovioidean Anomodontiaan. Theriodontiaan he katsoivat kuuluvaksi Gorgonopsian, Therocephalian sekä kynodontit. Fylogeneettiset analyysit ovat sittemmin osoittaneet Watsonin ja Romerin Anomodontian olevan luonnoton luokitus, mutta Theriodontia vaikuttaa olevan todellinen ryhmitys.
Tutkimuksen historia > 2000-luku

Kladistiikan ja fylogeneettisen systematiikan myötä terapsideja ja muita synapsideja (”pelykosaurit”) ei enää pidetä matelijoina, sillä ne ovat paljon läheisempää sukua nisäkkäille kuin matelijoille, ja nisäkkäät itse ovat vain yksi kynodonttien ryhmän terapsidien kehityslinjoista. Fylogeneettinen systematiikka nimeää vain kladeja, eli ryhmiä mihin kuuluvat kantamuoto ja sen kaikki jälkeläiset.
Evoluutio

Katso myös: Nisäkkäiden evoluutio
Evoluutio > Varhainen evoluutio

Terapsidit kehittyivät todennäköisesti permikauden alkupuolella. Niiden esimuodot olivat Sphenacodontia-kehityslinjaan kuuluneita synapsideja. Keskisellä permikaudella noin 269 miljoonaa vuotta sitten terapsidit korvasivat laajalti muut synapsidiryhmät.
Tuohon aikaan nykyisen Kiinan alueella elänyt Raranimus on yksi varhaisimpia tunnettuja terapsideja. Myös nykyisten Yhdysvaltojen alueella varhaisella permikaudella elänyt Tetraceratops saattaa olla varhainen terapsidi, mutta toinen mahdollisuus on, että se kuuluu terapsideille läheiseen Sphenacodontidae-ryhmään.
Evoluutio > Permikauden valta-aika

Terapsidit olivat hallitseva eläinryhmä permikauden keskivaiheelta kauden lopulle asti. Aluksi Dinocephalia-alalahkon terapsidit olivat hallitsevia, mutta ne hävisivät ennen kauden loppua noin 263 miljoonaa vuotta sitten. Dinocephalia-osalahkoon kuului useita suurikokoisia kasvin- ja lihansyöjiä, esimerkiksi nykyisen Venäjän alueella elänyt Anteosauria-ryhmään kuulunut peto Titanophoneus ja nykyisen Etelä-Afrikan alueella elänyt heimoon Tapinocephalidae kuulunut kasvinsyöjä Tapinocephalus.
Dinocephalia-ryhmän kadottua Anomodontia-kasvinsyöjiin kuuluneet dikynodontit sekä Theriodontia-ryhmän Gorgonopsia- ja Therocephalia-alalahkot olivat merkittävimpiä terapsidiryhmiä. Koko Gorgonopsia ja suuri osa Therocephalia-lajeista oli lihansyöjiä. Yksi Gorgonopsia-ryhmän erityispiirteistä oli pitkät kulmahampaat, kuten paljon myöhemmin eläneillä sapelihammaskissoilla. Suurikokoisia Gorgonopsia-edustajia olivat esimerkiksi Inostrancevia ja Rubidgea. Myös osalla Therocephalia-alalahkon suvuista (esimerkiksi Lycosuchus) oli suuret kulmahampaat, tosin vaatimattomammat kuin Gorgonopsia-ryhmässä.
Evoluutio > Kynodontit

Kynodontit (Cynodontia) ilmestyivät noin 257 miljoonaa vuotta sitten myöhäisen permikauden aikana. Varhaisimpia kynodontteja olivat muun muassa Charassognathus ja Procynosuchus. Kynodontit eivät olleet vielä kovin yleisiä permikaudella, vaikka olivatkin laajalle levinneitä. Niiden luuston rakenne enteili jo nisäkkäitä. Muutoksia nisäkäsmäiseen suuntaan näkyy esimerkiksi aivokopassa, alaleuassa, hampaissa ja raajoissa. Varhaisimmat kynodontit olivat pieniä lihansyöjiä, mutta myöhemmin ilmestyi myös suurempia lajeja. Näihin kuului lihansyöjien lisäksi myös kaikkiruokaisia ja kasvinsyöjiä, kuten esimerkiksi myöhemmän ajan kasvinsyöjänisäkkäät ja triaskaudella elänyt Gomphodontia-ryhmän Exaeretodon, joka saattoi kasvaa kahden metrin pituiseksi.
Evoluutio > Permikauden joukkotuho

Permikauden lopussa noin 250 miljoonaa vuotta sitten tapahtui maapallon historian suurin tunnettu lajien massasukupuutto. Tässä Permikauden joukkotuhossa hävisi suurin osa maalla ja meressä eläneistä eläimistä. Terapsidienkin monimuotoisuus väheni kovin, ja ainoastaan osa dikynodonteista, kynodonteista ja Therocephalia-ryhmän suvuista selvisi tuhosta.
Evoluutio > Triaskautinen palautuminen ja valtakauden loppu

Permikautta seuranneen triaskauden alussa ekosysteemit koostuivat vain muutamiin sukuihin kuuluvista lajeista, jotka olivat selvinneet tuhosta. Varhaistriaskaudella dikynodontteihin kuulunut terapsidisuku Lystrosaurus käsitti jopa noin 90 prosenttia kaikista maaselkärankaisista. Triaskaudella kynodontit ja dikynodontit monimuotoistuivat. Viimeiset Therocephalia-terapsidit hävisivät triaskauden alkupuolella. Kynodonttiryhmät Cynognathia ja Probainognathia olivat runsaslukuisia kaikkialla maailmassa hetimiten varhaistriaskaudella tapahtuneen ilmestymisensä jälkeen. Nisäkkäät ja niiden esimuodot kuuluvat Probainognathia-ryhmään. Triaskauden lopulle tultaessa Archosauromorpha-ryhmän matelijat olivat suurelta osin korvanneet terapsidit suurimpina maaeläiminä. Monet kynodonttien kehityslinjat kuolivat sukupuuttoon triaskauden lopulla, mutta esimerkiksi nisäkkäiden esimuodot selvisivät.
Dikynodonttien uskottiin kuolleen sukupuuttoon myöhäistriaskaudella noin 215 miljoonaa vuotta sitten, mutta  Australiasta löytynyt huonosti säilynyt noin 110 miljoonaa vuotta vanha varhaisliitukaudelta peräisin oleva fossiili saattaa olla dikynodontti. Dikynodontit saattoivatkin selvitä paljon pitempään kuin aikaisemmin on arveltu.
Evoluutio > Nisäkkäiden ilmestyminen ja kenotsooinen maailmankausi

Triaskauden lopussa tai jurakauden alussa kehittyivät ensimmäiset kynodontit, joita voi jo sanoa varsinaisiksi nisäkkäiksi. Nisäkkäiden ominaisuuksiin kuuluvat muun muassa päänluiden ja hammasluiden muodostama leukanivel, ainoastaan yksi alaleuanluu (mandibula) sekä kuuloluista vasara (malleus) ja alasin (incus). Varhaisilla synapsideilla oli muiden maaselkärankaisten tavoin kallon ja alaleuan takaosassa sijaitsevien os quadratum- ja os articulare -luiden muodostama leukanivel ja vain yksi varsinainen kuuloluu, jalustin (stapes). Jostakin vielä tuntemattomasta syystä eräiden kynodonttien kehityslinjojen jäsenille, kuten Probainognathusille kehittyi leukaniveleen myös toinen nivellys pääkallonluiden ja hammasluiden välille. Pääkallo oli sijoittunut os quadratum -luun viereen yläleuassa ja hammasluuston aihio oli os articulare -luun vierellä alaleuassa. Tällainen parillinen nivellys ei kuitenkaan kestänyt paleontologisessa mittakaavassa kovin pitkää aikaa. Pian os quadratum ja os articulare pienenivät huomattavasti, siirtyivät korvan alueelle ja menettivät toimintansa leukanivelessä. Ne muuntuivat vähitellen nisäkkäiden kuuloluiksi, vasaraksi ja alasimeksi. Suurin osa nisäkkäistä oli pienikokoisia mesotsooisella maailmankaudella. Terapsidit nousivat uudestaan valta-asemaan nisäkkäinä liitukauden joukkotuhon jälkeen kenotsooisella maailmankaudella.
Kaikki muut terapsidit kuin nisäkkäät ovat nykyisin kuolleet sukupuuttoon. Viimeiset varmasti nisäkkäisiin kuulumattomat terapsidit, heimoon Tritylodontidae kuuluneet kynodontit, hävisivät varhaisliitukaudella. Tosin liitukauden jälkeen paleoseeniepookin aikana (noin 62–57 milj. v. sitten) eläneen Chronoperates-suvun on arveltu olevan liitukauden jälkeen elänyt nisäkkäisiin kuulumaton terapsidi, mutta koska fossiili on huonosti säilynyt, sitä ei ole voitu varmasti luokitella tarkemmin kuin sanamuodolla ”Cynodontia incertae sedis”. Tämä tarkoittaa sitä, ettei sen sukulaisuus muihin kynodontteihin ole selvillä, eli ei voida varmasti sanoa oliko Chronoperates nisäkässuku vai ei.
Terapsidien luokitus

Terapsidit jaetaan kuuteen pääryhmään: Biarmosuchia, Dinocephalia, Anomodontia, Gorgonopsia, Therocephalia ja Cynodontia (kynodontit). Näistä Biarmosuchia on määritelty enimmäkseen basaalisista (”primitiivisistä”) ominaisuuksista, joten se saattaa olla parafyleettinen muihin terapsidiryhmiin verrattuna.
Kladi: Synapsida (Synapsit)
Kladi: Eupelycosauria
Lahko: Therapsida (Terapsidit)
?Suku: Tetraceratops
Suku: Raranimus
Alalahko: Biarmosuchia
Kladi: Eutherapsida
Alalahko: Dinocephalia
Heimo: Estemmenosuchidae
Kladi: Anteosauria
Heimo: Anteosauridae
Alaheimo: Anteosaurinae
Alaheimo: Syodontinae
Kladi: Tapinocephalia
Heimo: Tapinocephalidae
Heimo: Titanosuchidae
Kladi: Neotherapsida
Alalahko: Anomodontia
Yläheimo: Anomocephaloidea
Osalahko: Venyukovioidea
Osalahko: Dicynodontia (Dikynodontit)
Kladi: Theriodontia
Alalahko: Gorgonopsia
Kladi: Eutheriodontia
Alalahko: Therocephalia
Alalahko: Cynodontia (Kynodontit)
Kladi: Cynognathia
Kladi: Probainognathia
Heimo: Tritylodontidae
Luokka: Mammalia (Nisäkkäät)